《观乐块然作指头画却赠》
清代·成鹫

天地之大一指也，造物化工成造化。山川草木露精神，风云雷雨供挥洒。

混沌初开假即真，大地平沉真复假。高悬一指在虚空，留与人閒作图画。

先生先生人也天，自称块然非块然。手灵心敏破常格，指头揭出拈花禅。

爪生甲长一粟许，函盖乾坤三大千。扁舟过我坐未稳，大惊小怪呈空拳。

空拳竖起无名指，一阖一辟机锋圆。须臾索纸见技痒，管城老矣甘归田。

甲端点墨指点水，浓澹浅深皆至理。溟濛云气自空来，兀突孤峰从地起。

老眼旁观得未曾，天工人代难思议。大哉伟丈夫，善哉奇男子。

耳目迥尘根，肝胆无渣滓。浩气横空亘古今，万象森罗方寸里。

区区一指何足多，指天指地须如此。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。